শিরোপা
শিরোপা বলতে বর্তমানে এমন এক ধরনের বস্তুকে বোঝায়, যেটিকে কোনও ক্রীড়া প্রতিযোগিতা বা নির্দিষ্ট কোন বিষয়ে পারঙ্গমতা, দক্ষতা, সেবা প্রদানের স্বীকৃতি কিংবা শ্রেষ্ঠত্ব প্রদর্শনের সুবাদে বিজয়ী ব্যক্তি বা দলকে পুরস্কার কিংবা মর্যাদাবাহী বিজয়স্মারক হিসেবে আনুষ্ঠানিকভাবে প্রদান করা হয়। একে ইংরেজি পরিভাষায় ট্রফি (ইংরেজি: Trophy ট্রোফি) বলা হয়। শিশু পর্যায় থেকে শুরু করে পেশাদারী পর্যায়ের প্রতিযোগিতায় বর্তমানে এরূপ শিরোপার ব্যবহার প্রচলিত। সচরাচর বিশ্বকাপ ফুটবল, ক্রিকেট কিংবা ডেভিস কাপের মতো ক্রীড়াক্ষেত্রেও শিরোপা প্রদান করা হয়ে থাকে। কাপ, বাটি, ফলক, মগ, ইত্যাদি আকৃতির শিরোপার গায়ে নকশা ও পাঠ্য অঙ্কন কিংবা খোদাই করা থাকে। অনেক ক্রীড়া প্রতিযোগিতায় শিরোপার পাশাপাশি কিংবা শিরোপার পরিবর্তে পদকও প্রদান করা হয়ে থাকে। এছাড়া এমি পুরস্কার, হুগো পুরস্কারের মতো প্রতিযোগিতায় মানব কিংবা মহাকাশযানের আকৃতি অনুসরণ করে শিরোপা প্রস্তুত করা হয়। পশুর মাথা দিয়েও শিরোপা নির্মিত হতে পারে। এ জাতীয় শিরোপা সাধারণত পশু শিকারীকে প্রদান করা হয়।